## Juan Carlos Valderrama anuncia la creació de la Unitat d’Alerta Primerenca que permetrà prendre decisions més ràpides i eficaces davant situacions crítiques

*** El conseller reivindica de manera urgent al Ministeri de l’Interior que “accelere la Directriu bàsica d’inundacions i la d’incendis forestals”
* Exigix al Govern central que accelere les obres pendents contra el risc d’inundacions que té encomanades a la Confederació Hidrogràfica del Xúquer des de fa anys
* Trasllada que “impulsarà el Centre d’Investigació en Seguretat i Emergències per a desenrotllar estratègies davant de futurs reptes”
* Reclama al Govern d’Espanya “la cobertura de més de 120 places vacants de la Unitat del Cos Nacional de Policia Adscrita a la Comunitat”
* Emergències i Interior, juntament amb Educació, llança el programa PECAC per a ensenyar els jóvens a previndre i afrontar emergències mitjançant tallers pràctics**

El conseller d’Emergències i Interior, Juan Carlos Valderrama, ha anunciat la creació de la Unitat d’Alerta Primerenca en el Centre de Coordinació d’Emergències de la Generalitat, la missió principal de la qual serà realitzar una anàlisi contínua dels possibles riscos meteorològics que puguen afectar la Comunitat Valenciana i disposar de ferramentes avançades per a treballar des de la prevenció, l’anàlisi, la interpretació i l’anticipació.

Este nou sistema d’alerta d’emergències innovador “permetrà prendre decisions més informades, ràpides i eficaces en situacions crítiques”, ha destacat Valderrama. La nova unitat comptarà amb tecnologies avançades d’intel·ligència artificial, dades massives i sistemes d’informació geogràfica per a proporcionar una millora en la interpretació dels riscos i optimitzar la presa de decisions davant de qualsevol emergència.

Així ho ha explicat este divendres el titular d’Emergències i Interior en la seua primera compareixença en les Corts, a on ha presentat les cinc principals línies generals de treball de la nova conselleria per a esta legislatura.

“En esta nova etapa el nostre únic objectiu són les persones. Per a este Consell la prioritat és la Comunitat Valenciana i, per això, continuarem treballant perquè el nostre sistema de gestió d’emergències i seguretat estiga adaptat i preparat no només per al dia a dia, sinó que dispose de les ferramentes de prevenció, anticipació i resposta necessàries per a afrontar futurs escenaris de la magnitud que hem viscut”, ha concretat.

“L’esforç per a millorar els nostres sistemes de prevenció i resposta davant d’emergències no pot ser només nostre; el Govern d’Espanya també ho ha de fer”, ha dit Valderrama. A més, ha reivindicat de manera urgent al Ministeri de l’Interior que accelere l’adaptació de les directrius bàsiques a la Norma Bàsica de Protecció Civil de 2023, de la qual depenen tots els nostres plans.

“És necessari un pla nacional d’inundacions. No és acceptable que la Directriu bàsica d’inundacions siga de 1995 i la d’incendis forestals de 2013. El Govern d’Espanya ha de fer també un exercici de modernització i adaptació de les seues directrius, dialogant i consensuant sempre amb les comunitats autònomes”, ha reiterat.

Així mateix, el conseller ha afegit que “també reclamarem al Govern central que execute sense retard les obres contra el risc d’inundacions que té encomanades la Confederació Hidrogràfica del Xúquer des de fa molts anys i que hagueren pogut evitar molts dels danys que s’han produït”.

**Estabilitat i millores per al Servici de Bombers i Bomberes Forestals de la Comunitat Valenciana**

Durant la seua intervenció, el conseller d’Emergències i Interior ha subratllat el paper fonamental dels professionals d’Emergències a la Comunitat Valenciana, reconeixent i agraint “el seu esforç incansable, la capacitat per a fer front al que és impossible, la seua valentia i la seua dedicació diària”.

“Des del personal tècnic del Centre de Coordinació d’Emergències, passant pels operadors d’Emergències 112, els Bombers Forestals de la Generalitat, els bombers dels sis servicis provincials i els bombers municipals, l’UME, els professionals d’altres comunitats autònomes, la Guàrdia Civil, la Policia Nacional, les ONG i fins als equips d’emergències sanitàries; tots ells han mostrat una dedicació exemplar, treballant units amb un sol propòsit: protegir-nos i mantindre la nostra seguretat”, ha destacat.

Juan Carlos Valderrama ha anunciat una bateria de mesures destinades a reforçar l’estabilitat i operativitat del Servici de Bombers i Bomberes Forestals de la Generalitat i ha destacat el compromís del Consell amb este col·lectiu clau per a la protecció i seguretat dels ciutadans.

“Garantirem estabilitat a les 56 unitats contractades al llarg de tot l’any per a assegurar així que els nostres equips estiguen preparats durant tot el temps, sense interrupcions ni limitacions”, ha subratllat Valderrama.

Així mateix, el conseller ha recordat el compromís del president de la Generalitat amb els Bombers Forestals, ja que enguany es va ampliar el contracte a totes les unitats de reforç fins al 31 de desembre.

Valderrama ha anunciat que estes unitats de reforç continuaran treballant i, a partir de l’1 de gener, passaran a formar part del dispositiu anual per a posar fi a l’estacionalitat i fomentar l’estabilitat laboral del col·lectiu. “Esta mesura s’unirà a la implantació del Tercer Torn, una reivindicació històrica i un compromís del president, Carlos Mazón, que millorarà les condicions laborals dels bombers forestals, incrementarà la seua operativitat i afavorirà la seua conciliació familiar i laboral”, ha explicat.

Per a fer-ho, el Consell destinarà 14 milions d’euros que permetran fer realitat estes millores tant en termes de recursos humans com materials.

El conseller ha valorat l’esforç per dotar el col·lectiu dels mitjans necessaris per a exercir la seua labor de manera eficaç. “Implementarem un pla de renovació de la flota de vehicles, fonamental per a afrontar amb més eficàcia qualsevol emergència”, i ha afegit que “este pla ja ha adjudicat sis noves autobombes i 12 vehicles tot terreny enguany. A més, en 2025 s’adquiriran cinc autobombes i 12 tot terrenys més”.

En esta línia, Valderrama ha remarcat la continuïtat del pla de renovació i millora de les bases, amb l’objectiu d’optimitzar les infraestructures i garantir la màxima operativitat dels servicis d’emergències.

**Mesures per a la formació en seguretat i emergències**

En matèria de formació en seguretat i emergències, el conseller ha anunciat un ambiciós pla per a consolidar l’Institut Valencià de Seguretat Pública i Emergències (Ivaspe) com a centre de formació de referència en seguretat i emergències, no només a Espanya sinó també a Europa.

“La formació és el pilar fonamental de qualsevol sistema de seguretat i emergències. Sense esta no hi ha resposta eficient ni seguretat real”, ha subratllat Valderrama. “És la base per a un futur més segur i preparat per als reptes que ens esperen”, ha afegit.

Entre les mesures que s’implementaran per a reforçar la labor de l’Ivaspe, el conseller ha destacat que “s’obriran dos noves seus de l’Institut, una a Alacant i una altra a Castelló, que permetran acostar la formació als professionals i facilitar el desenrotllament de treballs del futur Centre d’Investigació en Seguretat i Emergències”.

“A més, una altra de les accions decisives per a transformar l’Ivaspe és saldar els deutes econòmics amb els formadors de les policies locals, després d’anys d’impagaments acumulats per anteriors governs. També s’establirà un calendari anual de cursos perquè els ajuntaments puguen planificar amb antelació els reforços de plantilla i els processos selectius”, ha informat.

El responsable del departament d’Emergències i Interior ha posat l’accent que “volem que l’Ivaspe siga molt més que un centre de formació. Volem que siga un referent en investigació en matèries de seguretat i emergències, treballant junt amb universitats, empreses i professionals”.

Per això, Valderrama ha remarcat que impulsarà el Centre d’Investigació en Seguretat i Emergències (CISE) en les instal·lacions de l’Ivaspe. Este òrgan estarà dedicat al desenrotllament de solucions innovadores, l’anàlisi de desafiaments actuals, l’aportació de protocols més eficaços i la formulació d’estratègies per a afrontar reptes futurs.

“Este centre d’investigació ens ajudarà, sens dubte, a estar molt més preparats per a qualsevol situació. Per això, una de les primeres tasques i treballs que volem que desenrotlle el CISE és albergar en el seu si un comité d’experts en protecció civil, integrat per destacats professionals que assessoraran en la millora contínua dels sistemes de gestió de riscos i catàstrofes”, ha concretat.

A més, la Conselleria d’Emergències i Interior, juntament amb la Conselleria d’Educació, desenrotllarà un programa formatiu PECAC per a la prevenció davant les emergències i el compromís actiu col·lectiu. Una iniciativa del Govern Valencià que formarà els nostres jóvens mitjançant tallers pràctics que els capacite per a previndre i afrontar les emergències i les situacions crítiques.  
   
**Policies locals i Policia de la Generalitat Valenciana**

El conseller d’Emergències i Interior ha aprofitat la seua exposició per a retre homenatge als qui dia a dia vetlen per la nostra seguretat i llibertat: les Forces i Cossos de Seguretat.

“Des d’este Consell ens comprometem a realitzar una reforma integral de la Llei de coordinació de policies locals. Este serà un procés històric, construït junt amb els qui millor comprenen la realitat de les nostres forces de seguretat: els mateixos agents, els seus sindicats i les associacions. Una normativa que siga el reflex fidel de les necessitats dels policies, que els garantisca coordinació, recursos i protecció”, ha subratllat.

En paral·lel, el conseller ha exposat la importància de la Unitat del Cos Nacional de Policia Adscrita a la Comunitat Valenciana, i ha destacat la seua rellevància i la necessitat de cobrir més de 120 places vacants. “No tolerarem que este cos continue infradotat. Exigim al Govern d’Espanya que complisca amb la seua obligació i dote esta unitat amb els recursos necessaris”, ha afirmat.

A més, ha anunciat la reforma de la seu d’esta policia en Pont de Fusta, un projecte que, després d’anys d’abandó per anteriors governs, recuperarà la dignitat dels agents i la seguretat dels ciutadans.

“Invertirem en nous vehicles i mitjans materials imprescindibles perquè puguen exercir la seua labor en les millors condicions possibles. La Policia de la Generalitat és una peça clau per a garantir la seguretat i el benestar dels nostres ciutadans. Per això, treballarem perquè la seua excepcional labor es conega i es valore”, ha afegit.

**Nova Llei d’espectacles públics, activitats recreatives i establiments públics i nou Reglament de bous al carrer**

Una altra de les línies estratègiques de la Conselleria d’Emergències i Interior és l’elaboració d’una nova Llei d’espectacles públics, activitats recreatives i establiments públics, que ajudarà a simplificar els procediments administratius, reforçarà la seguretat de les persones i fomentarà la descentralització empoderant els ajuntaments a agilitzar decisions. Això suposarà un impuls per al desenrotllament econòmic, social i cultural de la Comunitat Valenciana.

D’altra banda, Juan Carlos Valderrama també ha manifestat que la Conselleria continuarà impulsant l’elaboració del nou Reglament de bous al carrer, una de les tradicions més arrelades a la cultura de la Comunitat Valenciana.

Cada any, més de 8.700 festejos taurins en 260 localitats valencianes generen un impacte econòmic de 300 milions d’euros, la qual cosa demostra la vitalitat d’esta tradició per a l’economia local. “Estes xifres no són solament números; són la prova viva d’una passió que unix generacions i que contribuïx al desenrotllament socioeconòmic de la nostra terra”, ha remarcat.

El nou reglament “serà fruit del diàleg i del consens, en el qual participaran representants dels col·lectius taurins, com ara la Federació de Penyes de Bous al Carrer i l’Associació en Defensa de les Tradicions”, ha informat.

En paraules del conseller d’Emergències i Interior, “este nou marc normatiu, per al qual constituirem una comissió que treballarà sense descans per a dotar els nostres festejos taurins de les millors condicions possibles, té dos objectius fonamentals: garantir la màxima seguretat per a tots els assistents i millorar el benestar animal”.

Fecha: 20/12/2024